НэхъыфIхэр ягъэлъапIэ
Шэджэм муниципальнэ щIыналъэр фокIадэм и 22-м екIуэкIа «Лъэпкъхэм я кросс-2013» къызэдэжэм и урысейпсо махуэм жыджэру хэтащ. Дунейр уэлбанэу ирихьэлIами, къэжыхьыным, гъащIэ узыншэм дихьэх ныбжьыщIэу 300-м щIигъу абы кърихьэлIащ.
А Iуэхугъуэм зыхуэгъэхьэзырыным икIи егъэкIуэкIыным яужь итащ Шэджэм щIыналъэм ЕгъэджэныгъэмкIэ и управленэр, олимп резервхэр щагъэхьэзыр сабий-ныбжьыщIэ спорт школыр. Ахэр зэхьэзэхуэхэм кIэлъыплъащ, спортсмен ныбжьыщIэхэм я шынагъуэншагъэр къызэрагъэпэщащ. Зэпеуэхэр Шэджэм къалэм и стадионым щекIуэкIащ.
Метр 1000 гъуэгуанэм къыщызэдэжащ хъыджэбз цIыкIухэр. Абы щытекIуащ Шэджэм къалэм и курыт еджапIэ №4-м щеджэ Гемуевэ Каринэ, етIуанэ увыпIэр къэзыхьа, Звезднэ поселкэм щыщ, Гребеньковэ Викторие абы къызэрыкIэрыхуар зы мащIэ дыдэщ, Шэджэм ЕтIуанэ къуажэм и курыт еджапIэ №2-м и школакIуэ Ашагоевэ Джулианэ ещанэ хъуащ.
Метр 1500-рэ къызэпызыча щIалэ цIыкIухэм я зэпеуэм къыщыхэжаныкIащ Шэджэм ЕтIуанэ къуажэм и спортсменхэр. Псом нэхърэ нэхъ псынщIэу къэжащ КIэдыкIуей Мурат. ЕтIуанэ увыпIэр лъысащ Алэкъей Замир, КIэфо Астемыр ещанэщ.
Шэджэм муниципальнэ район администрацэм и Iэтащхьэм и къуэдзэ Кулиевэ Джаннетэрэ куейм егъэджэныгъэмкIэ и IуэхущIапIэм и унафэщI Iэрыпщ Жаннэрэ зэпеуэм щытекIуа спортсмен ныбжьыщIэхэм кубокхэр, медалхэмрэ щIыхь тхылъхэмрэ иратащ, спортым, гъащIэм ехъулIэныгъэхэр, лъагапIэхэр щызыIэрагъэхьэну зэрагуапэр жраIащ.
КIарэ Элинэ.
